钦定古今图书集成/明伦汇编/闺媛典/第328卷 > 节妇王氏 范椁
## 钦定古今图书集成/明伦汇编/闺媛典/第328卷 > 节妇王氏 范椁

“妾年二三四，始识月团圆。十二学女工，刺绣如鸳鸯。
十九嫁夫家，事姑施衿鞶。夫婿良家儿，世籍为王官。
虽联朱紫贵，不习绮与纨。过庭执诗礼，开口若惊湍。
风仪在一时，争作玉人看。天地忽降毒，摧折青琅玕。
回首四十春，景光若流丸。贞心守松柏，芳性轶芝兰。
落月帘帷曙，西风机杼寒。况思往昔事，泪下红阑干。”
豪客至茅屋，举家窜林峦。入房卫病姑，身为白刃攒。
慕义虽见释，视死色无难。亲知为叹息，保社为辛酸。
欲与上州府，为妾旌门阑。妾实无所愿，所愿在所安。
妇人往从人，阿母涕汎澜。送行遗之语，敬顺无违欢。
匹偶固有时，宁知忧患端。辛苦蹈物变，岂羡身独完。
殷勤谢故旧，闻者摧肺肝。